তথ্যবিবরণী নম্বর : ৯৩৪

**ক্ষুদ্র উদ্যোক্তা তৈরিতে প্রশিক্ষণের কোনো বিকল্প নেই**

**-- প্রাথমিক ও গণশিক্ষা প্রতিমন্ত্রী**

খুলনা, ১২ ফাল্গুন (২৫ ফেব্রুয়ারি):

প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, কখনো বিদ্যালয়ে যায়নি বা ভর্তি হওয়ার পর বিভিন্ন কারণে ঝরে পড়েছে এ রকম অসহায় দরিদ্র ৮ থেকে ১৪ বছর বয়সী শিশুদের প্রাথমিক শিক্ষা নিশ্চিত করার লক্ষ্যে সরকার আনন্দ স্কুলের মাধ্যমে নিরলসভাবে কাজ করে যাচ্ছে। পরে পেশাগত দক্ষতা উন্নয়ন ও ক্ষুদ্র উদ্যোক্তায় পরিণত করতে তাদের জন্য প্রি-ভোকেশনাল স্কিলস ট্রেনিংয়ের উদ্যোগ গ্রহণ করা হয়েছে।

প্রতিমন্ত্রী আজ খুলনায় প্রাথমিক ও গণশিক্ষা মন্ত্রণালয়ের অধীন রিচিং আউট অভ্‌ স্কুল চিলড্রেন (রস্ক) ফেইজ-২ প্রকল্পের আরবান স্লাম চিলড্রেন এডুকেশন প্রোগ্রাম বিষয়ক সমম্বয় সভায় প্রধান অতিথির বক্তৃতায় এসব কথা বলেন।

প্রতিমন্ত্রী বলেন, সারাদেশে ১৪৮টি উপজেলায় রস্ক প্রকল্পের ২০ হাজার ২৩৯টি শিখন কেন্দ্রের মাধ্যমে ৬ লাখ ৮৭ হাজার ৫৫৬ জন শিশুকে প্রাথমিক শিক্ষা প্রদান করা হয়েছে। এছাড়া ১০টি সিটি করপোরেশনে আরবান স্লাম শিশু কার্যক্রমের ১ হাজার ৫১৪টি কেন্দ্রের মাধ্যমে ৪৬ হাজার ৫৪৭ জন শিশুকে প্রাথমিক শিক্ষা দেওয়া হয়েছে।

গণশিক্ষা প্রতিমন্ত্রী বলেন, প্রকল্পের আওতায় ৯৬টি উপজেলায় প্রি-ভোকেশনাল স্কিলস ট্রেনিংয়ের মাধ্যমে ১৮ হাজার ৫০০ জনকে দক্ষতা উন্নয়ন এবং তাদের চাকরি পেতে কিংবা উদ্যোক্তা হিসেবে নিজেদের গড়ে তুলতে সহায়তা করা হবে। এই প্রোগ্রামের মাধ্যমে বর্তমান সরকার সম্পূর্ণ নিজস্ব অর্থায়নে দেশের বেকার যুবসমাজকে প্রশিক্ষণের মাধ্যমে আত্মনির্ভরশীল করে গড়ে তুলছে। তিনি আরো বলেন, বর্তমানে বাংলাদেশের জনসংখ্যার ১৭ ভাগ কারিগরি দক্ষতা সম্পন্ন। সরকার আগামী ২০২১ সালের মধ্যে এ সংখ্যাকে ২০ ভাগ এবং ২০৪০ সালের মধ্যে ৬০ ভাগে উন্নীত করতে বদ্ধপরিকর।

রস্ক প্রকল্পের প্রকল্প পরিচালক মোঃ মাহবুব হাসান শাহীনের সভাপতিত্বে অনুষ্ঠানে অন্যান্যের মধ্যে বক্তৃতা করেন খুলনা জেলা প্রশাসক মোঃ হেলাল হোসেন, প্রাথমিক শিক্ষা খুলনা বিভাগীয় উপপরিচালক মাহবুব এলাহী, সেভ দ্য চিলড্রেনের ডেপুটি কান্ট্রি ডিরেক্টর-প্রোগ্রাম অপারেশন বন্দনা রিসাল ও চাইল্ড পোভারটি ডিরেক্টর তানিয়া শারমিন।

#

রবীন্দ্রনাথ/রোকসানা/মাসুম/মোশারফ/সেলিম/২০২১/২৩০০ ঘণ্টা

তথ্যবিবরণী নম্বর : ৯৩৩

**অসচ্ছল শিল্পীদের ভাতা বৃদ্ধি করা হবে**

**-- সংস্কৃতি প্রতিমন্ত্রী**

ঢাকা, ১২ ফাল্গুন (২৫ ফেব্রুয়ারি):

সংস্কৃতি প্রতিমন্ত্রী কে এম খালিদ বলেছেন, মন্ত্রণালয়ের তালিকাভুক্ত প্রায় ৩ হাজার ৫শ’ অসচ্ছল শিল্পীকে কল্যাণ অনুদান খাত হতে নিয়মিত মাসিক ভাতা প্রদান করা হয়। আগামীতে এ ভাতার পরিমাণ সর্বোচ্চ বৃদ্ধিতে সাধ্যমত প্রচেষ্টা নেয়া হবে।

প্রতিমন্ত্রী আজ সন্ধ্যায় রাজধানীর বেইলি রোডের বাংলাদেশ মহিলা সমিতিতে প্রখ্যাত নাট্যকার মান্নান হীরা স্মরণে উৎস নাট্যদল আয়োজিত চার দিনব্যাপী 'মরমী নাট্যমেলা-২০২১' এর উদ্বোধন অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, মান্নান হীরা যেমন ছিলেন একজন গুণী নাট্যকার ও নির্দেশক তেমনি ব্যক্তিগত জীবনেও ছিলেন একজন সজ্জন। অর্থাভাবে ফ্ল্যাট ক্রয়ের টাকাও পুরোপুরি পরিশোধ করে যেতে পারেননি। প্রতিমন্ত্রী বলেন, প্রধানমন্ত্রী শেখ হাসিনা শিল্পী-সাহিত্যিক-সংস্কৃতিজনের ব্যাপারে অত্যন্ত উদার ও আন্তরিক। তিনি বহু গুণী সংস্কৃতিজনের চিকিৎসার দায়িত্বভার নিয়েছেন এবং বিভিন্নভাবে আর্থিক সাহায্য-সহযোগিতা করেছেন। মান্নান হীরার বিষয়ে প্রধানমন্ত্রী বরাবর আবেদন করা হলে তিনি সহযোগিতার হাত বাড়িয়ে দেবেন বলে প্রতিমন্ত্রী আশ্বস্ত করেন।

উৎস নাট্যদলের প্রধান উপদেষ্টা এস এম জাহাঙ্গীর আলম সরকারের সভাপতিত্বে 'মরমী নাট্যমেলা-২০২১' এর উদ্বোধন করেন বরেণ্য নাট্যজন মামুনুর রশীদ।

অনুষ্ঠানে বিশেষ অতিথির বক্তৃতা করেন সম্মিলিত সাংস্কৃতিক জোটের সভাপতি গোলাম কুদ্দুছ, বাংলাদেশ রেলওয়ের মহাপরিচালক ডি এন মজুমদার, বাংলাদেশ গ্রুপ থিয়েটার ফেডারেশনের সেক্রেটারি জেনারেল কামাল বায়েজীদ, বাংলাদেশ পথনাটক পরিষদের সাধারণ সম্পাদক আহাম্মেদ গিয়াস, বাংলাদেশ গ্রুপ থিয়েটার ফেডারেশনের সাংগঠনিক সম্পাদক (ঢাকা মহানগর) তপন হাফিজ ও ওয়ার্ল্ড ক্যান্সার সোসাইটি বাংলাদেশের সভাপতি সৈয়দ হুমায়ুন কবির।

#

ফয়সল/রোকসানা/মাসুম/মোশারফ/সেলিম/২০২১/২২৩০ ঘণ্টা

তথ্যবিবরণী নম্বর : ৯৩২

**ধর্ম প্রতিমন্ত্রীর সাথে সৌদি আরবের রাষ্ট্রদূতের সাক্ষাৎ**

ঢাকা, ১২ ফাল্গুন (২৫ ফেব্রুয়ারি):

ধর্ম প্রতিমন্ত্রী মোঃ ফরিদুল হক খানের সাথে বাংলাদেশে নিযুক্ত সৌদি আরবের রাষ্ট্রদূত Essa Yousef Essa Alduhailan আজ ধর্ম মন্ত্রণালয়ে তাঁর কার্যালয়ে সাক্ষাৎ করেন।

সাক্ষাৎকালে ধর্ম প্রতিমন্ত্রী করোনা পরিস্থিতির কারণে হজ করতে না পারায় বাংলাদেশের অপেক্ষমান লাখ লাখ হজযাত্রীর আগ্রহ ও আবেগের বিষয়টি তুলে ধরেন এবং এ বিষয়ে বাংলাদেশ সরকারের যাবতীয় প্রস্তুতির কথা জানান। এ সময় রাষ্ট্রদূত বলেন, করোনা পরিস্থিতি মোকাবিলায় সৌদি আরব সরকার পর্যাপ্ত ব্যবস্থা গ্রহণ করেছে। তবে হজযাত্রীদের নিরাপত্তার কথা বিবেচনায় রেখে প্রয়োজনীয় প্রস্তুতি সম্পন্ন করে আগামী হজের বিষয়ে যথাযথ কর্তৃপক্ষের মাধ্যমে বাংলাদেশকে যথাসময়ে অবহিত করা হবে।

প্রতিমন্ত্রী সৌদি আরব সরকারের অর্থায়নে বাংলাদেশের প্রতিটি বিভাগ ও রাজধানী শহরে পূর্ব প্রতিশ্রুত আটটি আইকনিক মসজিদের সাথে আরো একটি মসজিদ যুক্ত করে মোট নয়টি মসজিদ নির্মাণের প্রস্তাব করলে সৌদি রাষ্ট্রদূত তাতে সম্মতি প্রদান করেন এবং এ বিষয়ে দু’দেশের প্রস্তুতির বিষয়ে আলোচনা করেন।

ধর্ম প্রতিমন্ত্রী মিয়ানমার সরকার কর্তৃক জোরপূর্বক বিতাড়িত ১২ লাখ মিয়ানমার নাগরিককে বাংলাদেশ আশ্রয়ের যে ব্যবস্থা করেছে তা উল্লেখ করেন। এ সময় সৌদি রাষ্ট্রদূত মিয়ানমারের নাগরিকদের আশ্রয় দিয়ে প্রধানমন্ত্রী শেখ হাসিনার নেতৃত্বে বাংলাদেশ যে মানবিকতার পরিচয় দিয়েছে সেজন্য বাংলাদেশের প্রধানমন্ত্রী শেখ হাসিনা, তাঁর সরকার এবং জনগণের প্রশংসা করেন। এ বিষয়ে বাংলাদেশের প্রতি সৌদি সরকারের সমর্থন ও সহযোগিতা অব্যাহত থাকবে বলে তিনি জানান।

প্রতিমন্ত্রী বাংলাদেশের ওয়াকফ সম্পত্তি ব্যবস্থাপনা এবং যাকাত ব্যবস্থাপনার বিষয়ে সৌদি আরব সরকারের সফলতার অভিজ্ঞতা বিনিময় ও সহযোগিতা চাইলে সৌদি রাষ্ট্রদূত এ বিষয়ে বাংলাদেশকে সহযোগিতার আশ্বাস প্রদান করেন।

সৌদি রাষ্ট্রদূত বিপুল সংখ্যক প্রবাসী বাংলাদেশি সৌদি আরবের উন্নয়ন ও অগ্রযাত্রায় যে গুরুত্বপূর্ণ অবদান রাখছে তা তুলে ধরেন এবং করোনা মহামারি পরিস্থিতিতে সৌদি আরবে অবস্থানরত বাংলাদেশিদের বিষয়ে সৌদি আরব সরকার যথেষ্ট সচেতন রয়েছে বলে জানান।

সাক্ষাৎকালে বাংলাদেশ ও সৌদি আরবের মধ্যকার দ্বিপাক্ষিক সম্পর্ক আরো উন্নত ও শক্তিশালী করতে এবং পারস্পরিক সহযোগিতা বৃদ্ধি করতে উভয় দেশের প্রত্যয় ব্যক্ত করা হয়। এ সময় সৌদি আরবের রাষ্ট্রদূত জাতির পিতা বঙ্গবন্ধু শেখ মুজিবুর রহমানের প্রতি বিনম্র শ্রদ্ধা জ্ঞাপন করে তাঁর বিদেহী আত্মার মাগফেরাত কামনা করেন। তিনি প্রধানমন্ত্রী শেখ হাসিনার নেতৃত্বের প্রশংসা করে তাঁর সুস্বাস্থ্য ও দীর্ঘায়ু কামনা করেন।

#

আনোয়ার/রোকসানা/মাসুম/মোশারফ/সেলিম/২০২১/২২২০ ঘণ্টা

Handout Number : 931

**Bangladesh and Japan to bolster partnership**

Dhaka, February 25:

Bangladesh and Japan agreed to further intensify their existing excellent ties and work towards building a strategic relationship. Foreign Secretary Masud Bin Momen today had an extensive meeting virtually with Japanese Senior Deputy Minister for Foreign Affairs Hiroshi Suzuki as part of regular Foreign Office Consultations (FOC) to comprehensively discuss the bilateral relations and regional and global issues of common interest.

Both sides recalled the Father of the Nation Bangabandhu Sheikh Mujibur Rahman’s groundbreaking visit to Japan in 1973 which laid the rock-solid foundation of the bilateral relations. They also discussed about Prime Minister Yoshihide Suga’s participation at an event celebrating Bangabandhu’s birth centenary and the golden jubilee of the Independence of Bangladesh. The two sides agreed to commemorate the 50th anniversary of establishment of diplomatic relations in 2022 in a befitting manner including through exchange of high-level visits.

Japan highly appreciated the well planned and structured approach to development led by Prime Minister Sheikh Hasina through her visions 2021 and 2041. As part of building stronger bonds, Japan suggested to partner with Bangladesh in further developing southern Chattagram area centering on the Matarbari projects. Both sides agreed that these projects being built under Japan’s Big-B initiative have potentials to benefit not only Bangladesh but can also connect the entire region. Foreign Secretary briefed on how Bangladesh was working to resolve the difficulties faced by foreign investors. In this regard, Minister Suzuki appreciated the initiatives taken by the Principal Secretary to the Prime Minister under the Private Public Economic Dialogue (PPED) to particularly look into the problems of the Japanese investors and resolved most of the problem despite the pandemic induced constraints. Foreign Secretary expressed hope that these initiatives would encourage more Japanese investment particularly in the areas of agriculture, especially jute, ICT and high-tech industries, blue economy, health and human resource development. Japan is also keen to support capacity development in maritime security, disaster management and enhance cooperation in defence matters.

The two sides discussed the possibility of concluding an FTA, particularly in view of Bangladesh’s impending graduation from the LDC status. Japan assured to continue its GSP scheme in the post-graduation period. Foreign Secretary also appraised Biman’s plan to resume its flights to Tokyo. Minister Suzuki welcomed the idea and stated that the proposed air-link  would help greater people to people contact and promote businesses. He also appreciated Biman operating flights for repatriation of the nationals of both countries during the height of the COVID-19 pandemic. Foreign Secretary expressed his gratitude for COVID-19 related assistance extended by Japan including direct budgetary support on top of the highest ever ODA loan package of 338 billion Japanese Yen in 2020. He requested to continue the budgetary support for next five years.

Foreign Secretary stressed the urgency for early repatriation of the Rohingyas to their ancestral homes at the Rakhaine state of Myanmar. He also urged Japan to use her influence to persuade Myanmar and the international community to create a conducive environment in Myanmar for the safe return of the Rohingyas. The Japanese side stated that they also wanted to see an early return of the Rohingyas and assured of their continued engagement in this regard.

Both Bangladesh and Japan agreed to foster greater cooperation in the international fora including at the UN. Bangladesh reiterated her support for Japan’s bid for a permanent seat at the UN Security Council. Lauding Bangladesh’s leadership in climate change discourse Minister Suzuki offered assistance for Bangladesh’s transition to clean energy. He also briefed on Japan’s vision of Free and Open Indo-Pacific and elaborated on the peace and development dimension of the vision.

Foreign Secretary was assisted by Secretary (East) Mashfee Binte Shams and Director General (East Asia and Pacific) Khondker M. Talha. The Bangladesh delegation also included Additional Secretary Munira Sultana, DG PMO, Md. Ashraf Ali Khan, Joint Secretary ERD, Zinat Ara, Joint Secretary, Ministry of Commerce and Lt. Col. Zillur Rahman from the Armed Forces Division.

The two sides decided to meet again in early 2022.

#

Tohidul/Roksana/Masum/Mosharaf/Salim/2021/21.45 Hrs.

তথ্যবিবরণী নম্বর : ৯৩০

**চিনিকলগুলোর কার্যক্রম বৃদ্ধিতে বাংলাদেশ বেভারেজ প্রজেক্টের অগ্রগতি নিয়ে আন্তঃমন্ত্রণালয় সভা**

ঢাকা, ১২ ফাল্গুন (২৫ ফেব্রুয়ারি) :

রাষ্ট্রায়ত্ত চিনিকলগুলোর কার্যক্রম বৃদ্ধি করতে সরকার চিনিকলের সহায়ক শিল্প হিসেবে বেভারেজ পণ্য উৎপাদনে বাংলাদেশ বেভারেজ প্রজেক্টের অগ্রগতি নিয়ে একটি আন্তঃমন্ত্রণালয় পর্যালোচনা সভা আজ অনুষ্ঠিত হয়েছে।

শিল্পমন্ত্রী নূরুল মজিদ মাহমুদ হুমায়ূনের সভাপতিত্বে শিল্প মন্ত্রণালয়ের সম্মেলন কক্ষে অনুষ্ঠিত সভায় বাণিজ্যমন্ত্রী টিপু মুনশি এবং শিল্প প্রতিমন্ত্রী কামাল আহমেদ মজুমদার উপস্থিত ছিলেন। সভাটি পরিচালনা করেন শিল্পসচিব কে এম আলী আজম।

শ্রীলংকা ও ডেনমার্কের দু’টি কোম্পানি বাংলাদেশে বেভারেজ পণ্য উৎপাদনে আগ্রহ প্রকাশ করায় আজ এই আন্তঃমন্ত্রণালয় অগ্রগতি পর্যালোচনা সভা অনুষ্ঠিত হয়। সভায় শ্রীলংকার Lion Brewery (Ceylon) PLC কোম্পানির সিইও Bob Kundanmal এবং ডেনমার্কের Carlsberg Group কোম্পানির পরিচালক Peter Steenberg সভায় ভার্চুয়ালি অংশ নেন।

সভায় জানানো হয়, বাংলাদেশের চিনিকলগুলোতে উৎপাদিত পণ্যে বৈচিত্র্য আনার ক্ষেত্রে চিনিকলের সহায়ক শিল্প হিসেবে বেভারেজ পণ্য উৎপাদনের ওপর গুরুত্ব দিয়ে প্রকল্পটি গ্রহণ করা হয়েছে। সারা বছর চিনিকলগুলো চলমান রাখা এবং অধিক কর্মসংস্থান সৃষ্টিতে এ প্রকল্প সহায়তা করবে। চিনিকলগুলোর উৎপাদিত উপজাত থেকে বেভারেজ পণ্য উৎপাদিত হবে। সভায় শ্রীলংকা ও ডেনমার্কের এ দু’টি কোম্পানির সাথে সমঝোতা স্মারক স্বাক্ষরের সিদ্ধান্ত গৃহীত হয়।

সভায় শিল্প মন্ত্রণালয়ের অতিরিক্ত সচিব (রাষ্ট্রায়ত্ত কর্পোরেশন) এবং বাংলাদেশ চিনি ও খাদ্য শিল্প কর্পোরেশনের (বিএসএফআইসি) চেয়ারম্যান ও মন্ত্রণালয়ের ঊর্ধ্বতন কর্মকর্তাগণ অংশগ্রহণ করেন।

#

জাহাঙ্গীর/রোকসানা/সাহেলা/মোশারফ/আব্বাস/২০২১/২১৪৪ ঘণ্টা

তথ্যবিবরণী নম্বর : ৯২৯

**মুজিবনগর স্বাধীনতা সড়কের কাজ আগামী মাসের প্রথম সপ্তাহে শেষ হবে**

**--স্থানীয় সরকার মন্ত্রী**

ঢাকা, ১২ ফাল্গুন (২৫ ফেব্রুয়ারি) :

মেহেরপুর জেলার মুজিবনগর-কলকাতা স্বাধীনতা সড়কের কাজ আগামী মাসের প্রথম সপ্তাহে শেষ হবে বলে জানিয়েছেন স্থানীয় সরকার মন্ত্রী মোঃ তাজুল ইসলাম।

আজ মন্ত্রণালয়ের স্থানীয় সরকার বিভাগের সম্মেলন কক্ষে 'স্বাধীনতার সুবর্ণজয়ন্তী’ উদ্‌যাপন উপলক্ষে এর আন্তঃমন্ত্রণালয় গঠিত উপ-কমিটি'র প্রথম সভায় সভাপতির বক্তব্যে মন্ত্রী একথা জানান।

মন্ত্রী বলেন, 'মুজিবনগর সরকার, মুক্তিযুদ্ধের ইতিহাস ও ঐতিহ্যকে সমৃদ্ধ করতে সরকার মেহেরপুরের মুজিবনগরে ঐতিহাসিক স্বাধীনতা সড়কটি নির্মাণের সিদ্ধান্ত নেয়। দ্রুত বাস্তবায়নের জন্য তিনি গত ১৪ ফেব্রুয়ারি জনপ্রশাসন প্রতিমন্ত্রী ফরহাদ হোসেন এবং এলজিইডির প্রধান প্রকৌশলীসহ সংশ্লিষ্টদের নিয়ে মেহেরপুরের মুজিবনগর অবস্থিত স্বাধীনতা সড়ক পরিদর্শন করে এর কার্যক্রম বাস্তবায়নের নির্দেশ দেন। নির্দেশনা পাওয়ার পর পরই স্থানীয় সরকার প্রকৌশল অধিদপ্তর কাজ আরম্ভ করে এবং এটি এখন শেষ পর্যায়ে রয়েছে, জানান তিনি।

তাজুল ইসলাম বলেন, ইতিহাসের সাক্ষী মেহেরপুরের বৈদ্যনাথতলার আমবাগান ঘেরা গ্রাম এখন মুজিবনগর। এখানেই ১৯৭১ সালের ১৭ এপ্রিল বাংলাদেশের প্রথম সরকারের মন্ত্রিসভার সদস্যরা শপথ নেন। জাতীয় চার নেতাসহ বিদেশি সংবাদকর্মী ও মুক্তিযোদ্ধারা এ সড়ক পথে মেহেরপুরের মুজিবনগর আসেন।

সভায় উপ-কমিটির আহ্বায়ক স্বাধীনতার সুবর্ণজয়ন্তী বর্ণাঢ্য ও যথাযোগ্য মর্যাদায় উদ্‌যাপনের জন্য সকল মন্ত্রণালয়/বিভাগ/ দপ্তরসমূহের নিজস্ব এবং জাতীয় পর্যায়ে গৃহীতব্য কার্যক্রম আগামী ২৮ ফেব্রুয়ারির মধ্যে কমিটির কাছে পাঠানোর নির্দেশ দেন।

এছাড়া, স্থানীয় সরকার বিভাগের একজন অতিরিক্ত সচিবকে আহ্বায়ক করে একটি ওয়ার্কিং কমিটিও গঠন করেন মন্ত্রী।

এ সময় স্থানীয় সরকার বিভাগের সিনিয়র সচিব, মুক্তিযুদ্ধ বিষয়ক মন্ত্রণালয়ের সচিব এবং উপ-কমিটির বিভিন্ন মন্ত্রণালয়ের কর্মকর্তাগণ উপস্থিত ছিলেন।

#

হায়দার/রোকসানা/সাহেলা/রফিকুল/আব্বাস/২০২১/২১৩৭ ঘণ্টা

তথ্যবিবরণী নম্বর : ৯২৮

**দেশি-বিদেশি ষড়যন্ত্রের বিষয়ে সবাইকে সতর্ক থাকতে হবে**

**-- মৎস্য ও প্রাণিসম্পদ মন্ত্রী**

ঢাকা, ১২ ফাল্গুন (২৫ ফেব্রুয়ারি):

মৎস্য ও প্রাণিসম্পদ মন্ত্রী শ ম রেজাউল করিম বলেছেন, দেশি-বিদেশি ষড়যন্ত্রের ব্যাপারে সবাইকে সতর্ক থাকতে হবে, যাতে কোনো অপচেষ্টাকারী অপপ্রচার দিয়ে মানুষকে বিভ্রান্ত করতে না পারে। দেশে বঙ্গবন্ধু হত্যা ও যুদ্ধাপরাধের বিচার হয়েছে। মনে রাখতে হবে ৭৫’র ১৫ আগস্টও আওয়ামী লীগ রাষ্ট্র ক্ষমতায় ছিল। দেশের ভেতরে ও বাইরে তখনও ষড়যন্ত্র ছিলো, এখনো আছে।

আজ রাজধানীর ফার্মগেটে কৃষিবিদ ইনস্টিটিউশন বাংলাদেশ মিলনায়তনে শেখ রাসেল জাতীয় শিশু-কিশোর পরিষদের ৩৩তম প্রতিষ্ঠাবার্ষিকী উপলক্ষে আয়োজিত আলোচনা সভায় বিশেষ অতিথির বক্তব্যে মন্ত্রী এসব কথা বলেন।

তরুণ প্রজন্মের উদ্দেশে মন্ত্রী বলেন, শেখ রাসেল জাতীয় শিশু-কিশোর পরিষদ একটি পরিশীলিত, পরিমার্জিত ও আদর্শিক সংগঠন হিসেবে নতুন প্রজন্মের শিশু-কিশোরদের বঙ্গবন্ধুর আদর্শ ও মুক্তিযুদ্ধের চেতনায় উদ্দীপ্ত করে তুলছে। মনোজাগতিক পরিবর্তনের মাধ্যমে সাংগঠনিকভাবে নতুন প্রজন্মকে প্রস্তুত করার ক্ষেত্রে এ সংগঠনের ভূমিকা অসাধারণ। বঙ্গবন্ধুর আদর্শের বিস্তার ঘটাতে, মুক্তিযুদ্ধের চেতনার বাংলাদেশ গড়তে ও দেশের ভবিষ্যৎ নেতৃত্ব গড়ে তুলতে অনন্য ভূমিকা রাখছে এ সংগঠন।

শেখ রাসেল জাতীয় শিশু-কিশোর পরিষদের প্রতিষ্ঠাতা চেয়ারম্যান মোঃ রকিবুর রহমানের সভাপতিত্বে অনুষ্ঠানে প্রধান অতিথি হিসেবে ভার্চুয়ালি সংযুক্ত ছিলেন বাংলাদেশ আওয়ামী লীগের সাধারণ সম্পাদক এবং সড়ক পরিবহন ও সেতু মন্ত্রী ওবায়দুল কাদের। আরো বক্তৃতা করেন শেখ রাসেল জাতীয় শিশু-কিশোর পরিষদের মহাসচিব ও সংসদ সদস্য মাহমুদ উস্ সামাদ চৌধুরী, বাংলাদেশ আওয়ামী লীগের দপ্তর সম্পাদক ও প্রধানমন্ত্রীর বিশেষ সহকারী বিপ্লব বড়ুয়া, সংসদ সদস্য মোঃ নজরুল ইসলাম বাবু ও সংসদ সদস্য আনোয়ারুল আবেদীন খান।

#

ইফতেখার/রোকসানা/সাহেলা/মোশারফ/সেলিম/২০২১/২১২০ ঘণ্টা

তথ্যবিবরণী নম্বর : ৯২৭

**প্রকৃতিকে সবুজে ভরিয়ে দিতে কাজ করছে সরকার**

**-- পরিবেশ ও বন মন্ত্রী**

ঢাকা, ১২ ফাল্গুন (২৫ ফেব্রুয়ারি) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, দেশের প্রাণ প্রকৃতিকে সবুজে শ্যামলে ভরিয়ে দিতে কাজ করছে সরকার। জনগণের নিকট এ বার্তা পৌঁছে দিতে ‘মুজিববর্ষে অঙ্গীকার করি, সোনার বাংলা সবুজ করি’ প্রতিপাদ্যে উদ্যাপিত হবে এবারের জাতীয় বৃক্ষরোপণ অভিযান ও বৃক্ষ মেলা ২০২১। সকল শ্রেণি পেশার মানুষের সম্মিলিত অংশগ্রহণের মাধ্যমেই দেশকে সবুজে শ্যামলে ভরে দেয়া সম্ভব হবে।

আজ মন্ত্রণালয়ের সভাকক্ষে বিশ্ব পরিবেশ দিবস ও পরিবেশ মেলা ২০২১ এবং জাতীয় বৃক্ষরোপণ অভিযান ও বৃক্ষমেলা ২০২১ উদ্যাপনের প্রাক-প্রস্তুতিমূলক আন্তঃমন্ত্রণালয় সভায় সভাপতির বক্তব্যে মন্ত্রী এসব কথা বলেন।

মন্ত্রী বলেন, জলবায়ু পরিবর্তনের বিরূপ প্রভাব মোকাবিলা, জীববৈচিত্র্য সংরক্ষণ ও দারিদ্র বিমোচন, কর্মসংস্থান সৃষ্টি, আর্থসামাজিক উন্নয়নসহ পরিবেশ উন্নয়নে দেশের সর্বত্র ব্যাপক হারে বৃক্ষরোপণ করা হচ্ছে। এ বৃক্ষরোপণ অভিযানকে গতিশীল রাখার লক্ষ্যে করোনা ভাইরাসের সংক্রমণ পরিস্থিতি স্বাভাবিক থাকলে প্রধানমন্ত্রীর অনুমোদন গ্রহণ করে বিশ্ব পরিবেশ দিবস ও পরিবেশ মেলা এবং জাতীয় বৃক্ষরোপণ অভিযান ও বৃক্ষমেলা-এ দু’টি কর্মসূচিই ৫ জুন উদ্বোধন অনুষ্ঠান বঙ্গবন্ধু আন্তর্জাতিক সম্মেলন কেন্দ্রে এবং বৃক্ষমেলা বাণিজ্য মেলার মাঠে আয়োজন করা হবে। উদ্বোধন অনুষ্ঠানে বঙ্গবন্ধু অ্যাওয়ার্ড ফর ওয়াইল্ডলাইফ কনজারভেশন ২০২০, বৃক্ষরোপণে প্রধানমন্ত্রীর জাতীয় পুরস্কার ও জাতীয় পরিবেশ পদক ২০১৯ ও ২০২০ প্রদানসহ সামাজিক বনায়নের উপকারভোগীদের মাঝে চেক বিতরণ করা হবে।

সভায় পরিবেশ, বন ও জলবায়ু পরিবর্তন উপমন্ত্রী বেগম হাবিবুন নাহার, সচিব জিয়াউল হাসান, অতিরিক্ত সচিব (প্রশাসন) মাহমুদ হাসান, অতিরিক্ত সচিব (উন্নয়ন) আহমদ শামীম আল রাজী, অতিরিক্ত সচিব (পরিবেশ দূষণ নিয়ন্ত্রণ) মোঃ মনিরুজ্জামান, পরিবেশ অধিদফতরের মহাপরিচালক ড. এ কে এম রফিক আহাম্মদ, বন অধিদফতরের প্রধান বন সংরক্ষক মোঃ আমির হোসাইন চৌধুরীসহ বিভিন্ন মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

এছাড়া, বাংলাদেশ টেলিভিশনসহ অন্যান্য ইলেকট্রনিক মিডিয়ায় এ বিষয়ক আলোচনা অনুষ্ঠান আয়োজন ও জাতীয় দৈনিক পত্রিকায় বিশেষ ক্রোড়পত্র প্রকাশ করা হবে। বৃক্ষরোপণ অভিযান সম্পর্কে জনগণকে উদ্বুদ্ধ করার নিমিত্ত ব্যাপক প্রচার ছাড়াও শহরের উল্লেখযোগ্য স্থানে ব্যানার ও হোর্ডিং স্থাপন করা হবে। শিক্ষার্থীদের মাঝে পরিবেশ সংরক্ষণ ও বৃক্ষরোপণের গুরুত্ব তুলে ধরার জন্য চিত্রাঙ্কন, রচনা প্রতিযেগিতার আয়োজন করা হবে।

#

দীপংকর/রোকসানা/সাহেলা/রফিকুল/জয়নুল/২০২১/২১৩০ঘণ্টা

তথ্যবিবরণী নম্বর : ৯২৬

চামড়া সেক্টরে ৫ বিলিয়ন মার্কিন ডলারের বেশি রপ্তানি করা সম্ভব

**চামড়া বিষয়ক কর্মশালায় বাণিজ্যসচিব**

ঢাকা, ১২ ফাল্গুন (২৫ ফেব্রুয়ারি) :

বাণিজ্যসচিব ড. মোঃ জাফর উদ্দীন বলেছেন, চামড়া বাংলাদেশের সম্ভাবনাময় খাত। আমাদের কাঁচামাল ও দক্ষ জনশক্তি রয়েছে। বিভিন্ন দেশে চামড়া ও চামড়াজাত পণ্যের বিপুল চাহিদা রয়েছে। দেশের সক্ষমতা পুরোপুরি কাজে লাগাতে পারলে বছরে ৫ বিলিয়ন মার্কিন ডলারের বেশি চামড়া ও চামড়াজাত পণ্য রপ্তানি করা সম্ভব। বাণিজ্য মন্ত্রণালয় দেশের চামড়া ও চামড়াজাত পণ্য, হালকা প্রকৌশল, ফুটওয়্যার এবং প্লাষ্টিক খাতের রপ্তানি বৃদ্ধির জন্য ইসিফোরজে নামক একটি প্রকল্প হাতে নিয়েছে। তিনি বলেন, এ শিল্পের সাথে সংশ্লিষ্ট সকলকে দক্ষ করে গড়ে তোলার জন্য কাজ করা হচ্ছে। এ সকল সেক্টরে বিপুল কর্মসংস্থানের সুযোগ সৃষ্টি হবে এবং রপ্তানি বাড়বে।

আজ ঢাকায় একটি হোটেলে বাণিজ্য মন্ত্রণালয়ের এক্সপোর্ট কম্পিটিটিভনেস ফর জব্স (ইসিফোরজে) প্রকল্পের আওতায় চামড়া ও চামড়াজাত পণ্য খাতের জন্য অনুষ্ঠিত ‘লিংকেজ ওয়ার্কশপ অন লেদার সেক্টর’ শীর্ষক কর্মশালার উদ্বোধন অনুষ্ঠানে প্রধান অতিথির বক্তব্যে বাণিজ্য সচিব এসব কথা বলেন।

সচিব বলেন, বাংলাদেশ এলডিসি থেকে বেরিয়ে উন্নয়নশীল দেশে পরিণত হচ্ছে। এর ফলে, বাণিজ্য ক্ষেত্রে বাংলাদেশকে বড় ধরনের চ্যালেঞ্জ মোকাবিলা করতে হবে, এ জন্য প্রস্তুতি-সহ রপ্তানি বাণিজ্যে দক্ষতা বাড়ানোর বিকল্প নেই। রপ্তানি পণ্য সংখ্যা বৃদ্ধির পাশাপাশি আন্তর্জাতিক বাজার সম্প্রসারণ করতে হবে। এজন্য সংশ্লিষ্ট সকলকে আন্তরিকতার সাথে কাজ করতে হবে।

কর্মশালায় বিশেষ অতিথির বক্তব্য রাখেন বাণিজ্য মন্ত্রণালয়ের অতিরিক্ত সচিব (রপ্তানি) এবং ইসিফোরজে প্রকল্পের প্রকল্প পরিচালক মোঃ হাফিজুর রহমান। কী-নোট উপস্থাপন করেন মোঃ মমিনুল আহসান। বাংলাদেশ ফিনিস লেদার, লেদার গুডস এন্ড ফুটওয়্যার এক্সপোর্টার্স এসোসিয়েশনের চেয়ারম্যান মহিউদ্দিন আহমেদ মাহিন, বাংলাদেশ ট্যানার্স এসোসিয়েশনের চেয়ারম্যান শাহীন আহমেদ এবং বাণিজ্য মন্ত্রণালয়ের যুগ্ম সচিব ও বিজনেস প্রমোশন কাউন্সিলের সমন্বয়ক মোঃ আব্দুর রহিম কর্মশালায় বক্তৃতা করেন।

#

বকসী/রোকসানা/সাহেলা/রফিকুল/জয়নুল/২০২১/২১৩৫ঘণ্টা

তথ্যবিবরণী নম্বর : ৯২৫

**সম্ভাবনাময় ব্লকচেইন প্রযুক্তি বিশ্বকে বদলে দিবে**

**-- আইসিটি প্রতিমন্ত্রী**

ঢাকা, ১২ ফাল্গুন (২৫ ফেব্রুয়ারি) :

তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক সম্ভাবনাময় ব্লকচেইন প্রযুক্তি বিশ্বকে বদলে দিবে উল্লেখ করে বলেন এর মাধ্যমে তথ্যের শতভাগ নিশ্চয়তা, স্বচ্ছতা ও জবাবদিহিতা আনয়ন সম্ভব। তিনি বলেন, আমাদের তরুণদের কাছে ব্লকচেইন প্রযুক্তিসহ ডিজরাপটিভ টেকনোলজি পৌছে দিতে না পারলে চতুর্থ শিল্প বিপ্লব প্রতিযোগিতা থেকে আমরা পিছিয়ে পড়বো।

আজ বঙ্গবন্ধু আন্তর্জাতিক সম্মেলন কেন্দ্রে তথ্য ও যোগাযোগ প্রযুক্তি বিভাগের উদ্যোগে ২৫-২৭ ফেব্রুয়ারি ৩ দিনব্যাপী অনুষ্ঠেয় ‘ব্লকচেইন অলিম্পিয়াড বাংলাদেশ- ২০২১’ এর উদ্বোধন অনুষ্ঠানে প্রধান অতিথির বক্তৃতায় প্রতিমন্ত্রী এসব কথা বলেন।

প্রতিমন্ত্রী বলেন, তরুণদের কর্মসংস্থান নিশ্চিত করার লক্ষ্যে আর্টিফিশিয়াল ইন্টিলিজেন্স, বিগডাটা,

রোবটিকস্, ব্লকচেইন ও মাইক্রোপ্রসেসর ডিজাইন এ ৫টি প্রযুক্তিতে দক্ষ করে তুলতে হবে। এ লক্ষ্যে দেশের ১৫০টি বিশ্ববিদ্যালয়ে বিশেষায়িত ল্যাব, ৩০০টি স্কুল অব ফিউচার, ৬৪টি জেলায় শেখ কামাল আইটি ট্রেনিং এন্ড ইনকিউবেশন সেন্টার প্রতিষ্ঠা করা হচ্ছে। এছাড়া সারাদেশে ৮ হাজার শেখ রাসেল ডিজিটাল ল্যাব প্রতিষ্ঠা করা হয়েছে।

সুরক্ষা ডট গভ ডট বিডি রেজিস্ট্রেশন প্লাটফর্মে দেশের ৪০ লাখ মানুষ নিবন্ধন করেছে উল্লেখ করে প্রতিমন্ত্রী বলেন, ভ্যাকসিন কার্যক্রমে বাংলাদেশের অবস্থান সারা বিশ্বের মধ্যে ১০ নম্বরে। তিনি বলেন, এ নিবন্ধন কার্যক্রম দেশে-বিদেশে অনলাইনে ইন্টারঅপেরাবল ও যাচাই-বাছাই করতে আমরা ব্লকচেইন অ্যাপ্লিকেশন ব্যবহার করতে পারি। তিনি ব্লকচেইন অলিম্পিয়াডে অংশগ্রহণকারী উদ্যোক্তা, মেনটর ও জাজেসসহ সংশ্লিষ্টদেরকে উক্ত রেজিস্ট্রেশন প্লাটফর্মকে এ প্রযুক্তিতে আনার অনুরোধ জানান। তিনি আরো বলেন দেশের স্বাস্থ্য, শিক্ষা, কৃষি ও ভূমি ব্যবস্থাপনাসহ সরকারের সকল সেক্টরে ব্লকচেইন প্রযুক্তি ব্যবহারের মাধ্যমে স্বচ্ছতা, জবাবদিহিতা ও তথ্য নিরাপত্তা নিশ্চিত করা যাবে।

প্রতিমন্ত্রী বলেন, প্রধানমন্ত্রী শেখ হাসিনার ডিজিটাল বাংলাদেশের ভিশন ছিল একটি দার্শনিক দিকনির্দেশনা। এর অন্যতম লক্ষ্য জনগণের দোড়গোড়ায় সেবা পৌছে দেয়া, দুর্নীতিমুক্ত রাষ্ট্র প্রতিষ্ঠা এবং প্রযুক্তির সর্বোত্তম ব্যবহারের মাধ্যমে তরুণদের কর্মসংস্থান নিশ্চিত করা।

বাংলাদেশ কম্পিউটার কাউন্সিলের নির্বাহী পরিচালক পার্থপ্রতিম দেবের সভাপতিত্বে অন্যান্যের মধ্যে বক্তব্য রাখেন ব্লকচেইন অলিম্পিয়াড বাংলাদেশ (বিসিওএলবিডি) এর আহ্বায়ক বুয়েটের সাবেক অধ্যাপক ড. মোহাম্মদ কায়কোবাদ, বিসিওএলবিডি এর সমন্বয়ক হাবিবুল্লাহ এন করিম, এম্বাসেডর মোঃ আব্দুল হান্নান, প্রফেসর ড. মুহাম্মদ জাফর ইকবাল, হংকং ব্লকচেইন সোসাইটির প্রেসিডেন্ট ড. লরেন্স মা, এফবিসিসিআই এর সিইও মাহফুজুল হক।

পরে প্রতিমন্ত্রী ২৫-২৭ তিনদিন ব্যাপী ‘ব্লকচেইন অলিম্পিয়াড বাংলাদেশ- ২০২১’ এর আনুষ্ঠানিক উদ্বোধন ঘোষণা করেন।

#

শহীদুল/রোকসানা/সাহেলা/রফিকুল/জয়নুল/২০২১/২২০৫ঘণ্টা

তথ্যবিবরণী নম্বর : ৯২৪

দুর্নীতিবাজ, চাঁদাবাজ, সন্ত্রাসীদের আওয়ামী লীগে স্থান নেই

-- খাদ্যমন্ত্রী

নওগাঁ, ১২ ফাল্গুন (২৫ ফেব্রুয়ারি) :

খাদ্যমন্ত্রী সাধন চন্দ্র মজুমদার বলেছেন, শেখ হাসিনা আছেন বলেই বাংলাদেশে উন্নয়ন হচ্ছে। শেখ হাসিনা ও আওয়ামী লীগ যতদিন ক্ষমতায় থাকবে ততদিন বাংলাদেশ পথ হারাবে না। তিনি বলেন, সরকার দুর্নীতিমুক্ত রাষ্ট্র ও সমাজ গঠনে বদ্ধপরিকর। তাই প্রধানমন্ত্রী শেখ হাসিনার সদিচ্ছার প্রতি শ্রদ্ধা জানিয়ে এবং গুরুত্ব দিয়ে সৎ, নিষ্ঠাবান, সমাজে গ্রহণযোগ্য ব্যক্তিদের দলে ঠাঁই দিতে হবে। যারা দুর্নীতিবাজ, চাঁদাবাজ, সন্ত্রাসী তাদের কোনোভাবেই দলে স্থান দেয়া যাবে না।

মন্ত্রী আজ নওগাঁর রাণীনগর শের-এ-বাংলা সরকারি কলেজ মাঠে রাণীনগর উপজেলা আওয়ামী লীগের ত্রিবার্ষিক সম্মেলনে প্রধান অতিথির বক্তব্যে এসব কথা বলেন।

খাদ্যমন্ত্রী আরো বলেন, সরকার প্রধানমন্ত্রী শেখ হাসিনার সুযোগ্য নেতৃত্বে মেগা প্রকল্পসমূহ বাস্তবায়নের মধ্য দিয়ে সারা দেশে সুষম উন্নয়ন সাধন করছে। শত বাধা ও প্রতিকূলতা আর দেশি-বিদেশি ষড়যন্ত্র উপেক্ষা করে নিজস্ব অর্থায়নে পদ্মাসেতু নির্মাণ করা হচ্ছে। দেশ আজ উন্নয়নের রোল মডেলে পরিণত হয়েছে। দেশের এই অভাবনীয় পরিবর্তন ও উন্নয়ন সম্ভব হয়েছে প্রধানমন্ত্রী শেখ হাসিনার সুযোগ্য নেতৃত্ব আর দূরদর্শিতার কারণেই।

সাধন চন্দ্র মজুমদার বলেন, সারা পৃথিবীকে যখন বৈশ্বিক মহামারি করোনা ভাইরাস বিপর্যস্ত করেছে তখন প্রধানমন্ত্রী শেখ হাসিনার সদিচ্ছা ও যথাযথ পদক্ষেপ গ্রহণের কারণে বাংলাদেশে আক্রান্ত এবং মৃত্যুর সংখ্যা অনেক কম। আবার অতিদ্রুত ভ্যাকসিন প্রয়োগ করে করোনা প্রতিরোধে সময়োপযোগী পদক্ষেপ গ্রহণ করা হয়েছে। করোনা মোকাবিলায় আমরা সফল।

রাণীনগর উপজেলা আওয়ামী লীগের ভারপ্রাপ্ত সভাপতি ও রাণীনগর উপজেলা পরিষদের চেয়ারম্যান বীর মুক্তিযোদ্ধা আব্দুর রউফ দুলুর সভাপতিত্বে সম্মেলনে বক্তব্য রাখেন আওয়ামী লীগের কেন্দ্রীয় কমিটির সাংগঠনিক সম্পাদক এস এম কামাল হোসেন ও স্বাস্থ্য ও জনসংখ্যা বিষয়ক সম্পাদক ডাক্তার রোকেয়া সুলতানা, রাণীনগর-আত্রাই আসনের সংসদ সদস্য আলহাজ্ব মোঃ আনোয়ার হোসেন হেলাল, মহাদেবপুর-বদলগাছী আসনের সংসদ সদস্য আলহাজ্ব ছলিম উদ্দিন তরফদার সেলিম।

#

সুমন/মাসুম/মোশারফ/জয়নুল/২০২১/২২০০ঘণ্টা

তথ্যবিবরণী নম্বর : ৯২৩

**মেধা ও সৃজনশীল জাতি গঠনে শিশুদের ডিজিটাল নিরাপত্তা নিশ্চিত করতে হবে**

**-- টেলিযোগাযোগ মন্ত্রী**

ঢাকা, ১২ ফাল্গুন (২৫ ফেব্রুয়ারি) :

ডাক ও টেলিযোগাযোগ মন্ত্রী মোস্তাফা জব্বার বলেছেন, নতুন প্রজন্ম বিশেষ করে শিশু-কিশোরদের সামাজিক ও ডিজিটাল নিরাপত্তা নিশ্চিত করতে না পারলে আগামী দিনের মেধাবী ও সৃজনশীল জাতি নির্মাণের চ্যালেঞ্জ মোকাবিলা করা সম্ভব নয়। ডিজিটাল নিরাপত্তা নিশ্চিত করতে বাবা-মা,

শিক্ষক-শিক্ষিকাদের সচেতনতার প্রয়োজনীয়তা অপরিহার্য। তিনি বলেন, ডিজিটালাইজেশন যত সম্প্রসারিত হবে অপরাধও তত বেশি বাড়বে। এই সংকট মোকাবিলায় সরকারের পাশাপাশি বেসরকারি সংস্থাসহ সংশ্লিষ্ট সবাইকে সম্মিলিত উদ্যোগে কাজ করতে হবে।

মন্ত্রী আজ ঢাকায় অনলাইনে শিশু যৌন নির্যাতন প্রতিরোধে পরিস্থিতি বিশ্লেষণ ও আইনি পর্যালোচনা বিষয়ক আইন ও সালিশ কেন্দ্র আয়োজিত ভার্চুয়াল সভায় প্রধান অতিথির বক্তৃতায় এসব কথা বলেন।

আইন ও সালিশ কেন্দ্রের কর্মকর্তা মনোয়ার কামালের সভাপতিত্বে অনুষ্ঠানে সংসদ সদস্য অরোমা দত্ত, বিটিআরসি’র ভাইস চেয়ারম্যান শুভ্রত রায় চৌধুরী, স্বেচ্ছাসেবী সংগঠন ব্রেকিং দ্য সাইলেন্সের কর্মকর্তা রোকসানা সুলতানা, আইএসপিএবি সভাপতি এমএ হাকিম এবং লালমাটিয়া বালিকা উচ্চ বিদ্যালয়ের প্রধান শিক্ষক কামরুজ্জামান বক্তৃতা করেন।

ডাক ও টেলিযোগাযোগে ডেটা সুরক্ষা ও প্রাইভেসি সুরক্ষার প্রয়োজনীয়তা তুলে ধরে মন্ত্রী বলেন, ডেটা সুরক্ষা ও সোশ্যাল মিডিয়া আইনের খসড়া প্রণয়ন করা হয়েছে। যথাযথ পরামর্শ ও মতামত নিয়ে আইনি সংশোধন করা সম্ভব হবে বলে তিনি উল্লেখ করেন। শিশু-কিশোরদেরকে ডিজিটাল ডিভাইস থেকে দূরে সরিয়ে নয় বরং প্যারেন্টাইল গাইডলাইন ব্যবহার করে তাদেরকে ডিজিটাল অপরাধ থেকে রক্ষা করা সম্ভব বলে মন্ত্রী উল্লেখ করেন। মন্ত্রী ডিজিটাল বাংলাদেশ কর্মসূচির সুফল তুলে ধরে বলেন, করোনাকালে ডিজিটাল বাংলাদেশের প্রয়োজনীয়তা প্রমাণিত হয়েছে।

অনুষ্ঠানে বক্তারা শিশুদের জন্য ডিজিটাল নিরাপত্তা নিশ্চিত করতে অভিভাবকদের দৃষ্টি রাখার প্রয়োজনীয়তার ওপর গুরুত্বারোপ করেন। অ্যাপের মাধ্যমে কিভাবে শিশুদের সুরক্ষা করা যায় বিষয়টি নিশ্চিত করতে সরকারের সহযোগিতার প্রয়োজনীয়তার বিষয়টি নিয়েও আলোকপাত করা হয়।

#

শেফায়েত/রোকসানা/সাহেলা/রফিকুল/জয়নুল/২০২১/ ১৯২০ঘণ্টা

তথ্যবিবরণী নম্বর : ৯২২

**ইসলামের ভুল ব্যাখ্যা দিয়ে সংস্কৃতি-ঐতিহ্যের ওপর আঘাতের অপচেষ্টার বিরুদ্ধে ঐক্যবদ্ধ হোন**

**---তথ্যমন্ত্রী**

ঢাকা, ১২ ফাল্গুন (২৫ ফেব্রুয়ারি) :

ইসলামের ভুল ব্যাখ্যা দিয়ে আমাদের সংস্কৃতি-ঐতিহ্যের ওপর আঘাত হানার অপচেষ্টার বিরুদ্ধে ইসলামি চিন্তাবিদসহ সকলকে ঐক্যবদ্ধ হবার আহ্বান জানিয়েছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ সচিবালয়ে তথ্য মন্ত্রণালয়ের সভাকক্ষে মোহাম্মাদ আমিনুল ইসলাম আমিন সংকলিত ‘সন্ত্রাস নয় সম্প্রীতির ধর্ম ইসলাম’ গ্রন্থের মোড়ক উন্মোচন অনুষ্ঠানে প্রধান অতিথির বক্তৃতায় মন্ত্রী এ আহ্বান জানান। গ্রন্থটির সংকলক রাজনৈতিককর্মী হিসেবে সুপরিচিত হলেও প্রথমে মাদ্রাসা ও পরে ঢাকা বিশ্ববিদ্যালয় থেকে অনার্স এবং মাস্টার্স ডিগ্রি অর্জনকারী আমিনুল ইসলাম আমিন ইসলাম ধর্ম সম্পর্কে যথেষ্ট প্রজ্ঞার অধিকারী বলে উল্লেখ করেন মন্ত্রী।

ড. হাছান বলেন, ‘ইসলামের ভুল ব্যাখ্যা দিয়ে কিশোর-তরুণদের বিপথগামী করা হয়, ইসলামকে ক্ষমতায় যাওয়ার সোপান হিসেবে ব্যবহার করা হয়। একইভাবে ভাস্কর্যের বিরুদ্ধাচারণ, আবহমান বাংলার নানা সাংস্কৃতিক ঐতিহ্যের ওপর আঘাত হানা, পহেলা বৈশাখ উদ্‌যাপন নিয়ে প্রশ্ন তোলা- এগুলো যে ঠিক নয়, সেটি জনগণের কাছে পৌঁছানো অত্যন্ত গুরুত্বপূর্ণ। ইসলাম রক্ষা এবং ইসলামের ওপর কালিমা লেপনকারী অপশক্তির বিরুদ্ধে লড়াই করার জন্য সকলকে নিয়ে ইসলামি চিন্তাবিদদের ঐক্যবদ্ধভাবে কাজ করার অনুরোধ জানাই।’

‘আমাদের দেশে কিছু রাজনৈতিক শক্তি এবং একইসাথে কিছু উগ্রবাদী ধর্মীয় গোষ্ঠী ইসলামকে ভুলভাবে ব্যাখ্যা করে জনগণকে বিভ্রান্ত করার অপচেষ্টা চালায়’ উল্লেখ করে ড. হাছান বলেন, ‘একাত্তর সালে যখন মুক্তিযুদ্ধ হচ্ছিল তখন ইসলাম রক্ষার দোহাই দিয়ে পাকিস্তান রক্ষার কথা বলা হয়েছিল এবং মুক্তিযোদ্ধাদেরকে কাফের আখ্যা দেয়া হয়েছিল। পরবর্তীতে ইসলামের কথা বলে জনগণকে ধোঁকা দেয়ার চেষ্টা করা হয়েছে। ১৯৭৫ সালের ১৫ আগস্টের পর জিয়াউর রহমানসহ যারা ক্ষমতা দখল করেছিল তারা ক্ষমতাকে পাকাপোক্ত করা ও ক্ষমতায় টিকে থাকার জন্য ইসলামকে ঢাল হিসেবে ব্যবহার করেছে। সেই ধারাবাহিকতায় হুসাইন মুহাম্মদ এরশাদ সাহেবও ইসলামকে ব্যবহার করে সংবিধানকে কাটাছেঁড়া করেছেন, অপকর্ম ঢাকার চেষ্টা করেছেন। পৃথিবীর অন্যান্য দেশেও এমন হয়েছে।’

জঙ্গিদের রাজনৈতিক পৃষ্ঠপোষকতা নিয়ে প্রশ্নের জবাবে মন্ত্রী বলেন, ‘বিএনপি নেতারা যখন কথা বলেন, তখন আশপাশে সেই নেতারা থাকে, যারা শ্লোগান দিয়েছে বা দেয় ‘আমারা সবাই তালেবান বাংলা হবে আফগান’। তাদেরকে সাথে নিয়েই বিএনপি অন্যের ওপর জঙ্গিসম্পৃক্ততার দোষ চাপানোর অপচেষ্টা করে। জঙ্গিদমনের ক্ষেত্রে প্রধানমন্ত্রী শেখ হাসিনার নেতৃত্বে বাংলাদেশ যে সক্ষমতা দেখিয়েছে, অন্য কোনো রাষ্ট্র তা দেখাতে পারেনি। বিএনপি’র পৃষ্ঠপোষকতায় দেশে পাঁচশ’ জায়গায় একযোগে বোমা হামলা হয়েছে, বিএনপি’র তারেক রহমানের পরিচালনায় জঙ্গিদের নিয়ে ২১ আগস্ট গ্রেনেড হামলা হয়েছিল, সেগুলো দিবালোকের মতো স্পষ্ট। জঙ্গিপৃষ্ঠপোষকতায় কোটালীপাড়ায় বোমা হামলার পাঁয়তারা হয়েছে, শেখ হেলাল, সুরঞ্জিত সেনগুপ্তের জনসভায় হামলা হয়েছে এবং এসএম কিবরিয়াকে হত্যা করা হয়েছে।’

চলমান পাতা-২

পাতা-২

আমরা আজকে জঙ্গি দমন করতে সক্ষম হয়েছি কিন্তু বাংলাদেশে বিএনপি যদি জঙ্গিদের এভাবে পৃষ্ঠপোষকতা না দিতো বা জঙ্গিগোষ্ঠী সাথে নিয়ে রাজনীতি না করতো, তাহলে পুরোপুরি নির্মূল করা সম্ভব হতো’ বলেন ড. হাছান।

ইসলামি আরবি বিশ্ববিদ্যালয়ের উপাচার্য অধ্যাপক ড. মুহাম্মদ আহসান উল্লাহ ও বাংলাদেশ ইউনাইটেড ইসলামি পার্টির চেয়ারম্যান মোহাম্মদ ইসমাইল হোসেন বিশেষ অতিথি হিসেবে এবং মোহাম্মাদ আমিনুল ইসলাম আমিন সংকলক হিসেবে অনুষ্ঠানে বক্তব্য রাখেন। সম্পাদক মুফতি মোহাম্মাদ সরওয়ার হোসাইন সম্পাদিত র‌্যামন পাবলিশার্স প্রকাশিত পবিত্র কোরান ও হাদিসের উদ্ধৃতি সংবলিত ৯২ অধ্যায়ের বইটির মূল্য পাঁচশত টাকা।

এর আগে সকালে রাজধানীর কাওরানবাজারে বাংলাদেশ ইস্পাত প্রকৌশল কর্পোরেশন হলে দ্য বিজনেস ইনসাইডার বাংলাদেশ পত্রিকার উদ্বোধন অনুষ্ঠানে প্রধান অতিথির বক্তৃতায় তথ্যমন্ত্রী মানুষ ও জাতিকে আশাবাদী করতে স্বপ্ন দেখানোর ও মানুষের মধ্যে মূল্যবোধের উত্তরণ ঘটানোর গভীর দায়িত্ব পালনে গণমাধ্যমের অগ্রণী ভূমিকার ওপর গুরুত্বারোপ করেন এবং পত্রিকাটির সাফল্য কামনা করেন।

বিজনেস ইনসাইডার মিডিয়া লিমিটেডের চেয়ারম্যান মোঃ গোলাম হোসেন, পরিচালক মীর মনিরুজ্জামান, সম্পাদক সাজ্জাদুর রহমানসহ পত্রিকার সকল সদস্য এ সময় উপস্থিত ছিলেন।

#

আকরাম/রোকসানা/সাহেলা/রফিকুল/আব্বাস/২০২১/১৯৪৬ ঘণ্টা

তথ্যবিবরণী নম্বর : ৯২১

**যাত্রীসেবার মান বৃদ্ধির জন্য বিভিন্ন কর্মসূচি গ্রহণ করেছে সরকার**

**-- রেলপথ মন্ত্রী**

ঢাকা, ১২ ফাল্গুন (২৫ ফেব্রুয়ারি) :

রেলপথ মন্ত্রী মোঃ নূরুল ইসলাম সুজন বলেছেন, রেলওয়ে নিরাপত্তার সাথে এবং সিডিউল রক্ষা করে সময়মত ট্রেন চালানোর জন্য ডাবল লাইন নির্মাণ করা জরুরি। একটি লাইনের উপর ট্রেন চলার ফলে গতি যেমন বাড়ানো সম্ভব হচ্ছে না ফলে যাত্রীদের কাক্সিক্ষত সেবাও দেয়া যাচ্ছে না। যাত্রীসেবার মান বৃদ্ধির জন্য সরকার বিভিন্ন কর্মসূচি গ্রহণ করেছে। বিভিন্ন রুটে ডাবল লাইন নির্মাণ করার উদ্যোগ গ্রহণ করা হয়েছে। স্টেশনসমূহ সংস্কার ও আধুনিকায়ন করা হচ্ছে। প্লাটফর্মের উচ্চতা বাড়ানো হচ্ছে।

মন্ত্রী আজ ঢাকায় রেলভবনে বাংলাদেশ রেলওয়ে এবং ওয়াটার এইডের মধ্যে রেলওয়ে স্টেশন সংলগ্ন স্থানে আধুনিক পাবলিক টয়লেট নির্মাণ/সংস্কার-সহ ওয়াশ ব্যবস্থাপনার উন্নয়ন এবং পারস্পরিক শিখন কর্মসূচির উদ্বোধন অনুষ্ঠানে এসব কথা বলেন।

মন্ত্রী বলেন, ট্রেনের ভিতর-সহ টয়লেটসমূহ পরিষ্কারের উদ্যোগ গ্রহণ করা হয়েছে। যাত্রীসেবার অংশ হিসেবে আজ ওয়াটার এইড বাংলাদেশের সাথে পাবলিক টয়লেট নির্মাণ ও সংস্কার করার উদ্দেশ্যে এই যৌথ চুক্তি করা হয়েছে। আশা করা যাচ্ছে এইগুলো থেকে শিক্ষা নিয়ে এক বছরের মধ্যে বাংলাদেশের ৫০টি স্টেশনের পাবলিক টয়লেটকে আধুনিকায়ন ও উন্নত করা সম্ভব হবে।

কমলাপুর রেলস্টেশনে ২টি ও বিমান বন্দর রেল স্টেশনে ১টি-সহ মোট ৩টি পাবলিক টয়লেট নির্মাণ ও সংস্কার করার কাজের উদ্বোধন করা হয়। এই ৩টি পাবলিক টয়লেটের ব্যবস্থাপনার সফল মডেল যাত্রী সেবার মান উন্নয়ন এবং পারস্পরিক শিখন কর্মসূচি বাংলাদেশ রেলওয়ে এবং ওয়াটার এইড বাংলাদেশ ভবিষ্যতে একযোগে কাজ করবে বলে মন্ত্রী আশা প্রকাশ করেন।

অনুষ্ঠানে সভাপতিত্ব করেন রেলপথ সচিব মোঃ সেলিম রেজা, অন্যান্যের মধ্যে বক্তব্য রাখেন বাংলাদেশ রেলওয়ের মহাপরিচালক ধীরেন্দ্র নাথ মজুমদার, ওয়াটার এইডের কান্ট্রি ডিরেক্টর হাসিন জাহান ও সিনিয়র ডিসেন্ট্রালাইজেশন ও ওয়াশ স্পেশালিস্ট শান্তনু লাহিড়ী।

#

শরিফুল/রোকসানা/সাহেলা/রফিকুল/জয়নুল/২০২১/২০৪৫ঘণ্টা

তথ্যবিবরণী নম্বর : ৯২০

**জলবায়ু পরিবর্তন বিষয়ে একসঙ্গে কাজ করবে বাংলাদেশ-ইংল্যান্ড**

ঢাকা, ১২ ফাল্গুন (২৫ ফেব্রুয়ারি):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন ও ইংল্যান্ডের মিনিস্টার অভ্‌ স্টেট ফর বিজনেস, এনার্জি এন্ড ক্লিন গ্রোথ এন মেরি ট্রেভেলিয়ানের সঙ্গে আজ এক ভার্চুয়াল বৈঠকে গ্রিনহাউজ গ্যাস নিঃসরণ কমানো এবং জলবায়ু পরিবর্তন সংক্রান্ত বিভিন্ন ক্ষেত্রে বাংলাদেশ ও ইংল্যান্ড একযোগে কাজ করার বিষয়ে একমত পোষণ করেন। এ সময় বাংলাদেশের ওপর জলবায়ু পরিবর্তনের প্রভাব মোকাবিলা-সহ সংশ্লিষ্ট অন্যান্য ক্ষেত্রে বাংলাদেশকে সহযোগিতার বিষয়ে আলোচনা করেন তারা। তিনি বলেন, জলবায়ু পরিবর্তন মোকাবিলায় উন্নত ও উন্নয়নশীল দেশগুলোকে একসাথে কাজ করতে হবে। মন্ত্রী এসময় উন্নত দেশ হিসেবে প্যারিস এগ্রিমেন্ট বাস্তবায়নে যুক্তরাজ্যের অধিকতর সহযোগিতা কামনা করেন।

মন্ত্রী বলেন, ইংল্যান্ড বাংলাদেশকে স্বীকৃতি দেওয়ার পর থেকেই অব্যাহত সমর্থন জুগিয়ে যাচ্ছে। তিনি জানান, জলবায়ু পরিবর্তনের নেতিবাচক প্রভাব মোকাবিলা এবং পরিবেশ দূষণ নিয়ন্ত্রণে বর্তমান সরকার নিরলসভাবে কাজ করছে। জলবায়ু পরিবর্তন বিষয়ক বিভিন্ন আন্তর্জাতিক ফোরামে বাংলাদেশ নেতৃত্ব দিচ্ছে উল্লেখ করে মন্ত্রী জানান, বাংলাদেশের প্রধানমন্ত্রী শেখ হাসিনা বর্তমানে ‘ক্লাইমেট ভালনারেবলিটি ফোরাম’-এর সভাপতি হিসেবে দায়িত্ব পালন করছেন। তাছাড়া 'গ্লোবাল সেন্টার অভ্‌ অ্যাডাপটেশন'-এর আঞ্চলিক অফিস ঢাকায় স্থাপনের ফলে এবিষয়ক কার্যক্রম পুরোদমে শুরু হয়েছে।

সভায় পরিবেশ মন্ত্রী ৩১ মার্চ অনুষ্ঠিতব্য মিনিস্ট্রিয়াল ইভেন্টে আমন্ত্রণের জন্য ব্রিটিশ এই মন্ত্রীকে ধন্যবাদ জানান। সভায় দুই দেশের সহযোগিতার ক্ষেত্রগুলো চিহ্নিত করে ভবিষ্যতে একসঙ্গে এগিয়ে যাওয়ার ওপর গুরুত্বারোপ করা হয়। বিভিন্ন আন্তর্জাতিক ফোরামে দু'দেশের মধ্যে সহযোগিতা আরো গভীর করার বিষয়েও দু'জন একমত পোষণ করেন।

#

দীপংকর/রোকসানা/সাহেলা/রফিকুল/সেলিম/২০২১/২০৪০ ঘণ্টা

তথ্যবিবরণী নম্বর : ৯১৯

টেলিভিশনে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ১২ ফাল্গুন (২৫ ফেব্রুয়ারি) :

সরকারি-বেসরকারি টিভি চ্যানেলসহ সকল ইলেকট্রনিক মিডিয়ায় নিম্নোক্ত বিষয়টি স্ক্রল আকারে প্রচারের জন্য অনুরোধ করা হল :

**মূলবার্তা :**

আগামী ২৭ ফেব্রুয়ারি দেশে প্রথমবারের মতো ‘জাতীয় পরিসংখ্যান দিবস ২০২১’ পালিত হবে। এবারের প্রতিপাদ্য ‘নির্ভরযোগ্য পরিসংখ্যান টেকসই উন্নয়নের উপাদান’ ।

#

তাজুল/রোকসানা/সাহেলা/রফিকুল/আব্বাস/২০২১/১৮৩১ ঘণ্টা

তথ্যবিবরণী নম্বর : ৯১৮

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১২ ফাল্গুন (২৫ ফেব্রুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৫ হাজার ৫৬০ জনের নমুনা পরীক্ষা করে ৪১০ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৪৪ হাজার ৯৫৪ জন।

গত ২৪ ঘণ্টায় ৫জন-সহ এ পর্যন্ত ৮ হাজার ৩৮৪ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৯৪ হাজার ৭৫৫ জন।

#

হাবিবুর/রোকসানা/সাহেলা/রফিকুল/আব্বাস/২০২১/১৭২০ ঘণ্টা

Handout Number : 917

**Foreign Minister calls for legalization of undocumented**

**Bangladeshis in the United States**

Dhaka, 25 February :

Foreign Minister Dr. A K Abdul Momen had a meeting with US Congresswoman Grace Meng (Democrat, New York) yesterday. During the meeting they discussed ways and means of further improving political and economic ties between Bangladesh and the US. Congresswoman Grace Meng represents a large number of Bangladeshi Diaspora voters in New York and always have been an active member of Bangladesh caucus in US Congress.

Bangladesh Foreign Minister, referring to the celebration of birth centenary of the Father of the Nation Bangabandhu Sheikh Mujibur Rahman and the Golden Jubilee of the Independence of Bangladesh, invited Congresswoman Meng to visit Bangladesh with a group of US lawmakers to see the remarkable socio-economic progress achieved under the visionary leadership of Prime Minister Sheikh Hasina and also the situation of the displaced Rohingyas.

Appreciating Biden Administration’s liberal approach to immigration, he called upon Congresswoman Meng to make efforts to legalize undocumented Bangladeshi Diaspora in the US through taking up the matter with the new US Government. Dr. Momen briefed the US lawmaker on Bangladesh’s success in tackling the COVID-19 challenge as well as on the conducive environment existing for foreign investment in the country.

Foreign Minister is currently visiting Washington DC on an official trip to reach out the new Administration to further enhance the bilateral relations and to convey Bangladesh’s willingness to work closely with the new US Administration.

#

Tohidul/ Anasuya /Parikshit/Asma/2021/1545 hours

Handout Number : 916

**Bangladesh denies BBC report on the location of Rohingyas adrift at sea**

Dhaka, 25 February :

The attention of the Government of Bangladesh has been drawn to a News article carried by BBC under the headline 'Rohingya Crisis: UN urges rescue of refugees adrift at sea'.

Referring to the UN, the report has wrongly claimed that these people were adrift at the sea off the coast of Bangladesh, while the press release issued by the UNHCR and the subsequent news release of the UN clearly mentioned that the boat was located on the Andaman sea. The UN news release clearly specified the location of Andaman Sea which lies to the southeast of Bay of Bengal, south of Myanmar, west of Thailand and east of India’s Andaman and Nicobar Islands.

It may be mentioned that the boat has been traced approx. 1700 km away from Bangladesh at a location which is approx 492 km from Myanmar, 363 km from Thailand, 281 km from Indonesia and 147 km from India. The location is far off the territorial water of Bangladesh and proximate to other littoral states.

Bangladesh is respectful of its international obligations under the UNCLOS. It is worth mentioning that in earlier occasions when other littoral countries of the region repeatedly denied access to the Rohingyas adrift on the sea, it was the Government of Bangladesh who came to the rescue of the people, who were found on our territorial water. Other states, particularly those, on whose territorial water the vessel has been found bears the primary responsibility and they should fulfill their obligation under international law and burden-sharing principle.

#

Tohidul/Anasuya /Parikshit/Asma/2021/1330 hours

তথ্যবিবরণী      নম্বর : ৯১৫

**জাতীয় বিশ্ববিদ্যালয়ের স্থগিত সকল পর্যায়ের পরীক্ষার নতুন সময়সূচি ঘোষণা**

ঢাকা, ১২ ফাল্গুন (২৫ ফেব্রুয়ারি) :

জাতীয় বিশ্ববিদ্যালয়ের স্থগিত সকল পর্যায়ের পরীক্ষার নতুন সময়সূচি ঘোষণা করা হয়েছে। আগামী ২৪ মে থেকে সংশোধিত সময়সূচি অনুযায়ী স্থগিত হয়ে যাওয়া পরীক্ষা গ্রহণ শুরু হবে। ২০১৯ সালের ডিগ্রি পাস ও সার্টিফিকেট কোর্স ২য় বর্ষ স্থগিত পরীক্ষা এবং ২০১৮ সালের মাস্টার্স শেষ পর্বের পরীক্ষাসহ অন্যান্য সকল প্রফেশনাল কোর্সের স্থগিত পরীক্ষা ২৪ মে থেকে শুরু হবে। এছাড়া ২০২০-২০২১ শিক্ষাবর্ষের প্রথম বর্ষে ভর্তির কার্যক্রম আগামী ৮ জুন থেকে শুরু হবে।

শিক্ষার্থীদের পরীক্ষার প্রস্তুতি নেয়ার জন্য আহ্বান জানিয়েছে জাতীয় বিশ্ববিদ্যালয় কর্তৃপক্ষ। স্থগিত হয়ে যাওয়া পরীক্ষার বিস্তারিত সংশোধিত সময়সূচি বিশ্ববিদ্যালয়ের ওয়েবসাইটে (www.nu.ac.bd) প্রকাশ করা হয়েছে।

#

ফয়জুল/অনসূয়া/পরীক্ষিৎ/জসীম/আসমা/২০২১/১৪১৪ ঘণ্টা

তথ্যবিবরণী      নম্বর : ৯১৪

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ১২ ফাল্গুন (২৫ ফেব্রুয়ারি) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন : লালমনিরহাটের মো. মমিনুর রহমান, সিরাজগঞ্জের উৎপল পাল, বাগেরহাটের মো. আজমল হোসেন, ঢাকার মো. মিজানুর রহমান এবং ঢাকার শাহীন আরা শিল্পী।

         গতকালের কুইজে ৭১ হাজার ১৭১ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা   
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/অনসূয়াপরীক্ষিৎ/জসীম/আসমা/২০২১/১৪০০ ঘণ্টা